Komoės nacionalinis parkas
Komoės nacionalinis parkas (pranc. Parc national de la Comoé) – saugoma gamtos teritorija Dramblio Kaulo Kranto šiaurės rytuose, Zanzano regione, aplink Komoės vidurupį. Tai didžiausias nacionalinis parkas visoje Vakarų Afrikoje, jo plotas 11 493 km². Įsteigtas 1968 m. kaip Bunos rezervatas. Būdinga plynaukštė, kurios aukštis 250–300 m, yra pavienių kalnų siekiančių 600 m aukštį (aukščiausia vieta 658 m, Jevelės k.). Vyrauja drėgnas tropinis klimatas. Plyti savanos, pievos, prie upių – galeriniai miškai, yra tropinių džiunglių ruožų. Parke sutinkami afrikiniai drambliai, liūtai, leopardai, šimpanzės, pilkieji pavianai, markatos, vamzdžiadančiai, uoliniai damanai, didieji hipopotamai, margosios ir arklinės antilopės, vandeniniai ir pelkiniai ožiai, karpočiai, Nilo, šarvuotieji ir bukasnukiai krokodilai, iš paukščių – kojūkai, pilkieji garniai. Komoės nacionalinis parkas kaip svarbi retų, nykstančių gyvūnų buveinė 1983 m. įtrauktas į UNESCO pasaulio paveldo sąrašą, tačiau nuo 2003 m. yra pavojaus sąraše dėl paplitusio brakonieriavimo, neigiamos gyvulininkystės įtakos, prastos teritorijos priežiūros.